Ծնվել է 1957թ. մայիսի 13-ին, Երևանում: Ճարտարապետներ Էդուարդ Արևշատյանի և Սուլթանիկ Արևշատյանի դուստրն է, գեղանկարիչ Ռուբեն Գրիգորյանի կինը: 1974-78թթ սովորել է Երևանի Փ.Թերլեմեզյանի անվան գեղարվեստի ուսումնարանում: 1984թ. ավարտել է Երևանի գեղարվեստաթատերական ինստիտուտի գեղանկարչության բաժինը: 1986-99թթ աշխատել է Երևանի երիտասարդական թատրոնում, որպես բեմի և զգեստների նկարիչ: 1994թ-ից Հայաստանի նկարիչների միության և արվեստի քննադատների ազգային ասոցիացիայի անդամ է: Համադրել է մի շարք ցուցահանդեսներ՝ «Պարզապես-ընդդեմ» (1994թ.), «Մոնո-Պոլիս» (1997թ.), «Նշան-Խորհրդանիշ» (1998թ.), «Creative synthesis» (2005թ.), «Դիմանկարը արդիականության և նորարարության միջև» (2008թ.), «Մարմին, նոր պատկերարային արվեստը Հայաստանում» (2010թ.), «Քայլ ձևափոխության և ձևաստեղծման միջև» (2014թ.): 2004թ. նրա անհատական «Պատմություններ կանանց մասին, մագնետիզմ, ոչինչի մասին» խորագրով ցուցահանդեսը իրականացվել է «Ակադեմիա» պատկերասրահում: Մասնակցել է բազմաթիվ խմբային ցուցահանդեսների և նախագծերի Հայաստանում և արտերկրում, այդ թվում՝ «1980-1995թթ Հայաստանի Ժամանակակից Արվեստ» (1995թ., Մոսկվա), «Հայ սովետական արվեստ» (1997թ., Բուենոս Այրես), «Երկու հեղինակ, մեկ ստեղծագործություն» (1998թ., Երևան, Ռուբեն Գրիգորյանի հետ), «Փակ քաղաք» (1999թ., Երևան), «Զուգահեռիրականություն» (2000թ.) «Պատկերից այն կողմ» (2003թ., ԱՄՆ, Ինդիանա), «Adieu Parjanov» (2003թ., Վիեննա), «Հայաստանի ժամանակակից արվեստը» (2007թ., Փարիզ, 2008թ., Հռոմ), «Gender Check» (2009թ., Վիեննա), «Re:Museum» (2014թ., Թբիլիսի): Նրա աշխատանքները ցուցադրված են Հայաստանի ժամանակակից արվեստի թանգարանում և մասնավոր հավաքածուներում: